Λάκης Γαβαλάς

Οικογένεια

Γεννήθηκε στον Προφήτη Ηλία και μεγάλωσε στον Κορυδαλλό. Ο πατέρας του, Διονύσης, ήταν επιτυχημένος επιχειρηματίας με εργοστάσιο κοπής μαρμάρων που απασχολούσε μεγάλο αριθμό εργαζομένων. Έχει δύο αδερφές, τη Νότα και τη Νούλη.

Σπουδές

Σπούδασε στην Ελληνογαλλική Σχολή Αρρένων - Saint Paul και σε ηλικια 17 ετών ξεκίνησε να εργάζεται ως βοηθός τσαγκάρη στο Μοναστηράκι. Παράλληλα, ξεκίνησε μαθήματα μπαλέτου στην ιστορική σχολή της Ραλλούς Μάνου. Η δουλειά του ως τσαγκάρης σε συνδυασμό με την αγάπη που είχε για τη μόδα, τον οδήγησαν στην Ιταλία. Εκεί συνεργάστηκε με το Ιταλικό τηλεοπτικό κανάλι RAI ως χορευτής στα σόου της Ραφαέλας Καρά, Zero Tres Cuatro Cinco Seis. 
Όπως έχει δηλώσει σε συντεντεύξεις του, «Ο χορός ήταν για μένα μια άσκηση ομαδικής πειθαρχίας. Τότε η μόδα δεν ήταν όπως τώρα, που απλώς τα μοντέλα περπατούν στην πασαρέλα. Τότε έπρεπε όλα να παρουσιάζονται με χορευτικές κινήσεις και ιδιαίτερες δεξιότητες. Ήθελαν κάποιον χορογράφο, κάποιον να σκηνοθετήσει την επίδειξη». Έτσι, ο Λάκης αναλαμβάνει ως χορογράφος για τις πασαρέλες διάσημων οίκων μόδας, ενώ παράλληλα γνωρίζεται με πασίγνωστος σχεδιαστές, όπως. Αρμάνι, Βερσάτσε και ανέπτυξε φιλία με τον Νικολά Τρουσάρντι, εγγονό του ιδρυτή και ιδιοκτήτη του οίκου Trussardi.

1980 - 2009: Η επιτυχία

Μετά από εννέα χρόνια παραμονής στην Ιταλία, ο Λάκης επιστρέφει στην Ελλάδα στις αρχές του 1980 και ανοίγει το πρώτο του κατάστημα στη Ρόδο με ρούχα από ημιεπώνυμες ιταλικές φίρμες που τα πουλούσε σε πολύ καλές τιμές. Το 1982, παίρνει την απόφαση και επιχειρεί το πρώτο του κατάστημα, στην Αθήνα, από τον οίκο Trussardi. Η επιτυχία είναι τεράστια, ιδίως για μια χώρα που βρισκόταν πολύ πίσω για την εποχή στα σχετικά με τη μόδα θέματα. Σταδιακά το κατάστημα μεγαλώνει κι άλλο προσθέτοντας όλο και περισσότερες διάσημες εταιρείες (Moschino, Krizia, Dolce & Gabbana, DSquared2). Η επιτυχία του τον οδηγεί να μεταφέρει τα γραφεία της εταιρείας σε μεγαλύτερο χώρο. Έτσι, εγκαταλείπει τον χώρο της λεωφόρου Θησέως στην Καλλιθέα και εγκαθίσταται σε ένα πολυτελές κτήριο στην λεωφόρο Κηφισίας στο Μαρούσι. Παράλληλα, συστήνει Ανώνυμη Εταιρεία στην οποία βασικοί μέτοχοι αναλαμβάνουν εκτός από τον Λάκη, η αδερφή του Νότα και ο πρώην σύζυγος της αδερφής του Νούλης, Κώστας Πανουσόπουλος. 
Η εταιρεία κερδίζει όλο και περισσότερο την εμπιστοσύνη τόσο του ελληνικού κοινού όσο και τον διεθνών οίκων του εξωτερικού. Στις αρχές του 2000, ο Γαβαλάς είχε πλέον την αντιπροσωπεία των Burberry, της σειράς Rive Gauche του Υves Saint Laurent, ενώ είχε φέρει στην Ελλάδα και τα ιταλικά αρώματα Acqua di Parma. Αντιπροσωπεύει 85 ξένες εταιρείες, το 90% των οποίων ήταν πολυεθνικές, διαθέτει 850 πελάτες στη χονδρική, 13 καταστήματα και 300 εργαζομένους. 
Το 2003 ξεκίνησε και τη δική του, πιο οικονομική, νεανική μάρκα, τα LAK. Μετακομίζει στις ιδιόκτητες εγκαταστάσεις του, στο οικόπεδο των 30.000 τετραγωνικών μέτρων στην Κάντζα, με τα τρία κτίρια, τις αποθήκες, τα γραφεία, το σχεδιαστήριο και το showroom. Η αξία αυτού του κτηρίου υπολογίζεται στα 32.000.000€.

Τα πάρτυ και η λαμπερή ζωή

Από τα μέσα της δεκαετίας του ’90 ο Λάκης Γαβαλάς έχει ήδη καλλιεργήσει το μύθο του. Δοτικός, γαλαντόμος, με άψογους τρόπους και βιτριολικό χιούμορ, δε δίνει συνεντεύξεις, εκτός από το πάρτυ του κάθε καλοκαίρι στη Φτελιά και κάποιες εμφανίσεις εκκεντρικές, περισσότερο για να προβάλει τις νέες του συνεργασίες, δεν βγαίνει απ’ το σπίτι, ούτε κανείς ξέρει τι κάνει στη ζωή του. Άνθρωπος της οικογένειας, επιδιώκει το χρόνο με τις αδελφές και τις ανιψιές του.
Οι ιδιαίτερες εμφανίσεις του, έχουν να κάνουν με έναν επαγγελματισμό καλοσχεδιασμένο που αποσκοπεί στην οικειότητα με τα είδη των οίκων μόδας που λανσάρει. Φουστανέλες και σακάκια, σκωτσέζικες ή χαβανέζικες φούστες, μακεδονικές σκούφιες, κοσμήματα, τσάντες. Με το εκκεντρικό του ντύσιμο υπηρετεί τη καλά σχεδιασμένη τακτική του για τους επαγγελματικούς θριάμβους τους. Όλοι οι πελάτες και οι ισχυροί της μόδας και όχι μόνο, καλούνται στα θεματικά του πάρτι του, στη Μύκονο.

2010 - 2011: Η καταστροφή και τα χρέη

Στα τέλη του 2010 άρχισαν να εμφανίζονται τα πρώτα σύννεφα στην επιχειρηματική δραστηριότητα του Λάκη Γαβαλά. Τόσο η κακή διαχείριση των οικονομικών θεμάτων από αρμόδια στελέχη της εταιρείας του κ. Γαβαλά, όσο και η μεγάλη κάμψη των λιανικών πωλήσεων ήταν δύο από τους βασικούς λόγους που έφεραν αυτή την αρνητική εξέλιξη. Η Εφορία κάνει ελέγχους στην επιχείρηση και βρίσκει χρέη προς το Δημόσιο των 15 εκατ. ευρώ. Οι προμηθευτές δηλώνουν απλήρωτοι. Ο Λάκης Γαβαλάς καταθέτει μήνυση εις βάρος του γαμπρού του. Οι υπάλληλοι δεν πληρώνονται. Ένας – ένας, ακόμη και οι πιο παλιοί, ακόμη και οι πιο πιστοί, εγκατέλειπαν την εταιρεία. Burberry και Dolce & Cabbana παραδίδουν οι ίδιες τα ρούχα στους πελάτες. DSquared2 και Moschino σταματούν συνεργασία και περνούν στον όμιλο Παγώνη.
Με βάση τον ισολογισμό της χρήσης 2009, η εταιρεία είχε κύκλο εργασιών 69,32 εκ. ευρώ έναντι 68,6 εκ. το 2008 και καθαρά κέρδη προ φόρων διαμορφώθηκαν σε 1,84 εκ. ευρώ από 4,4 εκ. το 2008. Τα συνολικά δάνεια της εταιρείας ήταν 17,37 εκ. ευρώ, ενώ το σύνολο των υποχρεώσεων ανήλθε το 2009 σε 94,3 εκ. ευρώ. Αντίστοιχα, τα οικονομικά αποτελέσματα της «Λάκης Γαβαλάς ΑΕ Εσωτερικοί Χώροι», η οποία ασχολείται με τις εισαγωγές και εμπόριο επίπλων κλπ., είχε το 2009 κύκλο εργασιών 4,679 εκ. ευρώ και καθαρά αποτελέσματα προ φόρων -568.830 ευρώ και ζημίες εις νέον 3,22 εκ. ευρώ. Οι συνολικές υποχρεώσεις της εν λόγω εταιρείας ήταν 5,8 εκατ. ευρώ. Η εταιρεία καταθέτει αίτηση υπαγωγής στο άρθρο 99 περί πτώχευσης.

Η περιουσία και η πρόταση Γαβαλά

Ο Λάκης Γαβαλάς είχε ζητήσει εγγράφως μέσα από τη φυλακή τον Ιούνιο του 2013 από τον υπουργό Οικονομικών και τον Γενικό Γραμματέα Δημοσίων Εσόδων να μεταβιβαστεί στο Δημόσιο και συγκεκριμένα στην Περιφέρεια Αττικής το κτίριο στην Κάντζα, που φιλοξενούσε την έδρα της πτωχευμένης εταιρείας ένδυσης - υπόδησης Lak, με αντάλλαγμα τη διαγραφή των οφειλών του.Το αίτημα αυτό είχε στηριχθεί στην πρόταση που είχε διατυπώσει τρεις μήνες νωρίτερα - τον Μάρτιο του 2013 - ο τότε Περιφερειάρχης Γιάννης Σγουρός. Το δεσμευμένο, δηλαδή, από το Δημόσιο ακίνητο να περάσει στην Περιφέρεια, η οποία με τον τρόπο αυτό θα εξοικονομούσε 10 εκατ. ευρώ, ποσό που πληρώνει κάθε χρόνο σε ενοίκια. Η έκταση του ακινήτου είναι 31.000 τ.μ. και η εκτιμώμενη αξία του 37 εκατ. ευρώ, ενώ τα χρέη του γνωστού μόδιστρου προς το κράτος 17 εκατ. ευρώ. Μέσω της μεταβίβασης στην Περιφέρεια Αττικής, το Δημόσιο θα εισέπραττε τα οφειλόμενα 17 εκατ. ευρώ, ενώ η Περιφέρεια θα γλίτωνε από μισθώματα 10 εκατ. ευρώ κάθε χρόνο. Και αυτό για οι υπηρεσίες της Περιφέρειας στεγάζονται σε 38 κτήρια ανά την Αττική. 
Ανάλογη κατάληξη είχε και η απόπειρα πλειστηριασμού της εξοχικής βίλας του Λάκη Γαβαλά στην παραλία της Φτελιάς στη Μύκονο, με τιμή εκκίνησης 960.000 ευρώ. Ο,τι τελικά έπιανε στον πλειστηριασμό θα πήγαινε προς εξυπηρέτηση των χρεών του κ. Γαβαλά προς το Δημόσιο. Λίγες εβδομάδες πριν από τον πλειστηριασμό όμως το υποθηκοφυλακείο Μυκόνου ενημέρωσε τη Γενική Γραμματεία Δημοσίων Εσόδων πως δεν θα μπορούσε να συμπεριλάβει το συγκεκριμένο ακίνητο, δεδομένου ότι είχε δεσμευθεί από μιαν άλλη υπηρεσία του κράτους: την Αρχή της Καταπολέμησης της Νομιμοποίησης Εσόδων από Εγκληματικές Δραστηριότητες. Ο επικεφαλής της Γενικής Γραμματείας κ. Χάρης Θεοχάρης θεώρησε τότε πως επρόκειτο για κάτι γραφειοκρατικό που θα μπορούσε να προσπεράσει εύκολα, αλλά και τα δύο σχετικά αιτήματα του για άμεση άρση της δέσμευσης έπεσαν στο κενό. Ο λόγος είναι ότι η συγκεκριμένη Αρχή δεσμεύει λογαριασμούς και ακίνητα ως προϊόντα εγκλήματος, όχι χρέη. Η εκποίηση προτού τελεσιδικήσει η απόφαση θα άνοιγε άλλα – συνταγματικά – προβλήματα για το κράτος, όπως το πώς θα αποζημιώσεις κάποιον που ενδεχομένως αθωωθεί μετέπειτα αν πρώτα του έχεις εκπλειστηριάσει το ακίνητο.

Προσωπική ζωή

Ο ίδιος θα μιλήσει κάποτε για την επί 9 χρόνια σχέση και γάμο, με μια Σουηδέζα καλλονή, που γνώρισε όταν εκείνη ήταν 19 και εκείνος 21, στο Πόρτο Φίνο. Ο Λάκης ήθελε παιδί. Η γυναίκα του όχι, ή τουλάχιστον όχι τότε. Ήταν μοντέλο και απλά υπέροχη όπως ο Λάκης Γαβαλάς την έχει περιγράψει. Για εννέα χρόνια έκανε πέρα «τις πούδρες και τα κουτάκια τους» και ήθελε μόνο να «αγγίζει εκείνη». Η Σουηδέζα καλλονή είχε μεγαλώσει στο Λονδίνο, αλλά παντρεύτηκε τον Έλληνα που ζούσε στην Ιταλία, στην Ελβετία, μες σε ένα κοσμοπολίτικο κυκεώνα, ανάμιξης εθνικών συνηθειών. «Από τα 30 μου και μετά τις γυναίκες τις βλέπω μόνο στο κομμωτήριο» έχει δηλώσει με χιούμορ ο επιχειρηματίας.